Στην Βάση Δεκέλειας έγινε η τελετή υποδοχής των λειψάνων Ελλήνων Αγωνιστών της Κύπρου, παρουσία του υφυπουργού Εθνικής Άμυνας, Αλκιβιάδη Στεφανή.

Στην τελετή υποδοχής των λειψάνων παρέστησαν μεταξύ άλλων, ο Αρχηγός ΓΕΣ, Αντιστράτηγος Γεώργιος Καμπάς, ο Αρχηγός ΓΕΝ, Αντιναύαρχος Νικόλαος Τσούνης ΠΝ, ο Αρχηγός ΓΕΑ, Αντιπτέραρχος (Ι) Γεώργιος Μπλιούμης και ο Γενικός Γραμματέας του Υπουργείου Εθνικής Άμυνας κ. Αντώνιος Οικονόμου, καθώς και εκπρόσωποι της Βουλής και των κομμάτων.

Αξιωματικοί του Στρατού κρατούν την εικόνα ενός εκ των έξι αγωνιστών στην τελετή παράδοσης / Φωτογραφία: Eurokinissi

Ο κ. Στεφανής στην ομιλία του ανέφερε: «Εκπροσωπώντας την Ελληνική Πολιτεία, αισθάνομαι ιδιαίτερα συγκινημένος και εξαιρετικά υπερήφανος, που μου δίνεται η ευκαιρία να παραβρεθώ στην υποδοχή επαναπατρισμού των λειψάνων των έξι Ελλήνων αγωνιστών της Κύπρου, σε μια σεμνή τελετή, όπως αρμόζει στους ήρωες που σήμερα τιμούμε. Απευθυνόμενος στους συγγενείς των έξι αγωνιστών, δεχθείτε τα θερμά συλλυπητήρια για την απώλεια των δικών σας ανθρώπων, οι οποίοι θυσίασαν τη ζωή τους για τα υπέρτατα ιδανικά της ελευθερίας και ανεξαρτησίας. Δεχτείτε επίσης την έκφραση του σεβασμού και της υπερηφάνειας που διακατέχουν όλους μας, για τους νεκρούς Έλληνες ήρωες μας, που έδωσαν την ύστατη ρανίδα του αίματός τους και την τελευταία τους πνοή, υπέρ βωμών και εστιών. Η θυσία τους αναγνωρίζεται ως σύμβολο υψηλής αξίας, που υπενθυμίζει την αέναη πίστη του ελληνικού λαού για την υπεράσπιση της ελευθερίας και της δημοκρατίας».

Στρατιωτικός χαιρετισμός μπροστά στα λείψανα των έξι πεσόντων στη Κύπρο / Φωτογραφία: Eurokinissi ΜΙΧΑΛΗΣ ΚΑΡΑΓΙΑΝΝΗΣ

Ο κ. Στεφανής τόνισε πως οι αγώνες τους «εναντίον του Αττίλα τίμησαν την Ελληνική Σημαία, επιτέλεσαν στο ακέραιο το εθνικό τους καθήκον και προάσπισαν τα ιερά και τα όσια του Ελληνισμού, αποτελώντας για όλους μας, διαχρονικό φωτεινό φάρο και εφαλτήριο εθνικής αξιοπρέπειας και υπερηφάνειας». «Οι ηρωικοί αγωνιστές της Κύπρου, σήμερα 45 ολόκληρα χρόνια από την κυπριακή τραγωδία επιστρέφουν στο πάτριο έδαφος, για να βρουν ανάπαυση οι ψυχές τους, για να ξεκουραστεί το άψυχο πλέον σώμα τους και για να νιώσουν την πρόσκαιρη λύτρωση οι συγγενείς τους» συμπλήρωσε.

Με συγκίνηση περίμεναν τα λείψανα συγγενείς των στρατιωτών στη Δεκέλεια / Φωτογραφία: Eurokinissi ΜΙΧΑΛΗΣ ΚΑΡΑΓΙΑΝΝΗΣ

Οι έξι είναι στρατιώτες που σκοτώθηκαν στην Κύπρο

Οι έξι στρατιώτες, των οποίων τα λείψανα παραδόθηκαν χθες στις οικογένειές τους, ήταν οι εξής:

Ο Αντιστράτηγος Γεώργιος Παπαλαμπρίδης, ο οποίος υπηρετούσε το 1974 στην Εθνική Φρουρά με τον βαθμό του Υπολοχαγού. Ήταν αγνοούμενος. Τα οστά του βρέθηκαν στην περιοχή Αλωνάγρα του Πενταδάκτυλου.

Ο Συνταγματάρχης Μηχανικού Κωνσταντίνος Κούρλιος, ο οποίος υπηρετούσε στην ΕΛΔΥΚ το 1974 με τον βαθμό του Ανθυπασπιστή. Τα οστά του εντοπίστηκαν στη Λακατάμια όταν έγινε περισυλλογή λειψάνων πεσόντων.

Ο Έφεδρος Ανθυπασπιστής Πεζικού Παύλος Πουλίδης, ο οποίος το 1974 είχε τον βαθμό του Λοχία και υπηρετούσε στην ΕΛΔΥΚ. Ήταν αγνοούμενος. Τα οστά του εντοπίστηκαν στο Κιόνελι.

Ο Έφεδρος Ανθυπασπιστής Πεζικού Βασίλειος Παναγιώτου, ο οποίος το 1974 υπηρετούσε ως στρατιώτης στην ΕΛΔΥΚ. Τα οστά του εντοπίστηκαν στη Λακατάμια.

O Έφεδρος Ανθυπασπιστής Καταδρομών Κωνσταντίνος Κατέρος.

O Έφεδρος Ανθυπασπιστής Καταδρομών Κωνσταντίνος Ηλία.